b'\n_START_ARTICLE_\nBiserica de lemn Sfin\xc8\x9bii Arhangheli din Sub P\xc4\x83dure\n_START_PARAGRAPH_\nBiserica de lemn Sfin\xc8\x9bii Arhangheli din Sub P\xc4\x83dure figureaz\xc4\x83 \xc3\xaenc\xc4\x83 pe noua list\xc4\x83 a monumentelor istorice sub codul MS-II-m-A-16034 de\xc8\x99i aceasta nu a mai putut fi salvat\xc4\x83 \xc8\x99i restaurat\xc4\x83 \xc3\xaen situ. Recuper\xc3\xa2ndu-se prea pu\xc8\x9bine elemente din vechea biseric\xc4\x83, utiliz\xc3\xa2ndu-se materiale noi, a fost reconstruit\xc4\x83 la T\xc3\xa2rgu-Mure\xc8\x99, fiind sfin\xc8\x9bit\xc4\x83 \xc3\xaen anul 2001.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nAdus\xc4\x83 conform tradi\xc8\x9biei din localitatea Lasl\xc4\x83ul Mare, biserica a fost folosit\xc4\x83 de comunitatea ortodox\xc4\x83 dup\xc4\x83 ce vechiul l\xc4\x83ca\xc8\x99 de cult cu hramul Sf. Arhanghel Mihail a fost atribuit minorit\xc4\x83\xc8\x9bii unite \xc3\xaen urma conscrip\xc8\x9biei generalului Buccow._NEWLINE_Informa\xc8\x9bii despre construirea bisericii \xc3\xaen Sub P\xc4\x83dure le avem din inscrip\xc8\x9bia ce se afla \xc3\xaen proscomidie: "Cu vrerea Tat\xc4\x83lui \xc8\x99i cu ajutorul Fiului \xc8\x99i cu s\xc4\x83v\xc3\xa2r\xc8\x99irea Duhului sf\xc3\xa2nt s-au pl\xc4\x83tit aceast\xc4\x83 Sf\xc4\x83nt\xc4\x83 besearec\xc4\x83 de robul lui Dumnezeu Hancu Constantin \xc8\x99i f\xc4\x83meaea sa S\xc3\xa2ia \xc8\x99i feciorii lor Ion, Loghin, Vasilie, Gheorghe, C\xc4\x83t\xc4\x83lina s\xc4\x83 le fie pomenire lor \xc8\x99i la tot neamul lor, fiind paroh popa Ion \xc8\x99i dasc\xc4\x83l Vasilie fra\xc8\x9bi fiind. Zugrav Ban Vasilie Porfirie de la Feisa, Sf\xc3\xa2r\xc8\x99it-au \xc8\x99i lui Dumnezeu Laud\xc4\x83 - 1789"_NEWLINE_Aspectul bisericii era determinat de c\xc4\x83tre forma planului. Acesta era dreptunghiular, cu absida altarului poligonal\xc4\x83, cu cinci laturi, decro\xc8\x99at\xc4\x83. Biserica nu avea turn-clopotni\xc8\x9b\xc4\x83 amplasat peste acoperi\xc8\x99 ci doar o clopotni\xc8\x9b\xc4\x83 deta\xc8\x99at\xc4\x83. Aceast\xc4\x83 clopotni\xc8\x9b\xc4\x83 a fost mutat\xc4\x83, din vechea loca\xc8\x9bie de pe dealul bisericii, \xc3\xaen centrul satului al\xc4\x83turi de cea de-a doua biseric\xc4\x83 de lemn a satului, biserica de lemn Sf. Arhanghel Mihail._NEWLINE_Dimensiunile bisericii: l\xc4\x83\xc8\x9bimea - 4,3 m, lungimea pronaosului \xc8\x99i naosului - 7,68 m, iar a laturilor absidei: 2,2 m (laturile de nord \xc8\x99i sud), respectiv 1,09 m, 1,20 m \xc8\x99i 2,1 m - relev\xc4\x83 un edificiu de dimensiuni medii spre mici. Pere\xc8\x9bii naosului \xc8\x99i pronaosului erau realiza\xc8\x9bi din lemn de stejar \xc3\xaen timp ce pere\xc8\x9bii absidei erau f\xc4\x83cu\xc8\x9bi din lemn de brad. Spa\xc8\x9biul interior, \xc3\xaemp\xc4\x83r\xc8\x9bit dup\xc4\x83 rigorile cultului, era acoperit de o bolt\xc4\x83 semicilindric\xc4\x83 comun\xc4\x83._NEWLINE_Pictura interioar\xc4\x83, realizat\xc4\x83 dup\xc4\x83 tradi\xc8\x9bia scolii de la Feisa a \xc3\xaempodobit \xc3\xaentreaga biseric\xc4\x83. Din programul iconografic ce se putea identifica \xc3\xaenaintea dispari\xc8\x9biei l\xc4\x83ca\xc8\x99ului sunt amintite: \xc3\xaen altar - viziunea patriarhului Petru, Sf\xc3\xa2nta Maria cu Arhanghelii Mihail \xc8\x99i Gavriil, cete de \xc3\xaengeri sau Sf\xc3\xa2nta Treime. \xc3\x8en naos \xc8\x99i pronaos erau reprezenta\xc8\x9bi Adam \xc8\x99i Eva, prorocul Ilie cu carul de foc precum \xc8\x99i sfinte muceni\xc8\x9be \xc8\x99i mironosi\xc8\x9be._NEWLINE_Reconstruirea edificiului, cu materiale noi, \xc3\xaen curtea Brig\xc4\x83zii 2 de tancuri din T\xc3\xa2rgu-Mure\xc8\x99 aduce aminte de vechea bisericu\xc8\x9b\xc4\x83, noul edificiu p\xc4\x83str\xc3\xa2nd dimensiunile planului vechiului edificiu. Noua biseric\xc4\x83, \xc3\xaen plus are pere\xc8\x9bii din lemn de brad, este mult mai \xc3\xaenalt\xc4\x83 \xc8\x99i are amplasat un turn-clopotni\xc8\x9b\xc4\x83 deasupra pronaosului.'